– En VM-tittel er noe man kjemper for lenge, så det er ikke noe gøy å miste. Jeg er veldig, veldig lettet over å ha beholdt den, sier Carlsen til NRK.

Klokken 00.42 var VM-seieren et faktum. Carlsen og Karjakin spilte to remiser, men den norske stjernen knuste russeren i det tredje og fjerde hurtig-partiet, noe som holdt til seier i omspillet.

Dette er sjakkstjernens tredje VM-tittel på like mange forsøk. Med denne triumfen innkasserer Carlsen nærmere 6 millioner kroner i pengepremier. Det er en brukbar bursdagsgave til sjakkstjernen som fylte 26 år onsdag.

BEVISET: Her er Magnus Carlsen med pokalen etter at VM-tittelen var sikret. Foto: EDUARDO MUNOZ ALVAREZ / Afp

Fikk bursdagssang

Da seieren var sikret, rakk Carlsen ut hånden og takket Karjakin for kampen. Nordmannen smilte forsiktig før han gikk ut av glassburet i New York for siste gang.

Et par minutter senere smilte han langt bredere da han møtte pressen. De fremmøtte sang bursdagssangen til nordmannen, som ikke klarte å stoppe å smile under pressekonferansen.

– Jeg følte meg bra i dag, og presset han på klokken. Jeg spilte bedre, sier Carlsen til NRK.

– Tom i hodet nå?

– Ja, men som sagt, jeg føler meg fin. Jeg føler meg langt bedre enn midt i kampen, svarer Carlsen.

Sergej Karjakin fikk stor applaus fra tilskuerne etter det bitre tapet. Han brukte god tid til å svare på spørsmålene fra pressen.

– Det var en veldig vanskelig kamp, og i den klassiske delen er jeg ganske fornøyd. Jeg gjorde mange feil og det gikk opp og ned, men resultatet var bra. 6–6 er ok, sier han.

Russeren var ikke fornøyd med eget spill i VM-finalen.

– Etter at vi hadde spilt 12 klassiske partier var jeg virkelig ikke klar til å spille omspill, så jeg spilte veldig dårlig i dag. I tre partier av fire var jeg fortapt. Men Magnus utnyttet feilene mine og Magnus fortjente å vinne. Så gratulerer til ham, sier han.

(Artikkelen fortsetter under videoen)

SE VIDEO: Her blir Magnus Carlsen verdensmester på ny. Du trenger javascript for å se video. SE VIDEO: Her blir Magnus Carlsen verdensmester på ny.

To remis og to seire

Men Carlsen har måttet slite stort for tittelen i New York: VM måtte til slutt avgjøres med omspill og hurtigsjakk, og det ble et nervedrama uten like i glassburet natt til torsdag.

Det ble gjort flere store tabber av begge spillerne, og den mye omtalte pila suste fra side til side gjennom flere av omspill-partiene.

Carlsen hadde initiativet gjennom hele kvelden, men måtte likevel ta til takke med remis i de to første partiene. I det tredje hurtig-partiet kom imidlertid den svært etterlengtede seieren etter en stor Karjakin-tabbe.

Dermed hadde nordmannen et solid overtak inn mot det siste og fjerde partiet, og kunne klare seg med remis. Men Carlsen spilte smart og presset seg til en ny seier – og sikret en overlegen omspill-seier.

SE VIDEO: Slik så det ut i New York og i NRKs studio da Carlsen vant det tredje partiet. Du trenger javascript for å se video. SE VIDEO: Slik så det ut i New York og i NRKs studio da Carlsen vant det tredje partiet.

Overrasket i siste parti

Det dramatiske VM-omspillet er et resultat av at hverken Carlsen eller Karjakin klarte å avgjøre i løpet av VMs 12 partier med klassisk sjakk. Den største overraskelsen serverte Carlsen mandag i det 12. partiet da nordmannen hadde matchball med hvite brikker:

Alle forventet at han skulle presse Karjakin, men i stedet styrte han spillet inn til en kjapp remis. Det har blitt spekulert i at Carlsen tok det kontroversielle valget fordi han mente det ville være enklere å avgjøre i et omspill.

Det viste seg å være et genialt trekk – Lommedalen-gutten kan i natt feire sin tredje verdensmestertittel.